
	Comisia pentru buget, finanţe şi bănci

	
	Bucureşti,        

Nr. 22/148/12.09.2012


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind modificarea şi completarea Legii nr.571/2003 privind Codul fiscal şi alte măsuri financiar-fiscale,  cu care comisia noastră a fost sesizată în fond cu adresa Biroului Permanent nr.PL.x 179 din  29 mai 2012.
	PREŞEDINTE,

Maria Eugenia Barna

	Comisia pentru buget, finanţe şi bănci
	
	Bucureşti,    

Nr. 22/148/12.09.2012


RAPORT 
asupra proiectului de Lege  privind modificarea şi completarea Legii nr.571/2003 privind Codul fiscal şi alte măsuri financiar-fiscale
Cu adresa nr. Plx 179 din 29 mai 2012, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind modificarea şi completarea Legii nr.571/2003 privind Codul fiscal şi alte măsuri financiar-fiscale.
Prezentul proiect de lege are ca obiect de reglementare modificarea articolului 249 alineatul (3) din Legea nr. 571/2003 privind Codul fiscal, cu modificările şi completările ulterioare, astfel încât contravaloarea taxei pe clădiri achitată pentru clădirile proprietate publică sau privată a statului ori a unităţilor administrativ-teritoriale care au fost închiriate persoanelor juridice, altele decât cele de drept public, să fie dededusă din cuantumul chiriei aferente care se plăteşte pentru imobilul respectiv.
La întocmirea raportului s-au avut în vedere avizele Consiliului legislativ, Comisiei juridice, de disciplină şi imunităţi şi Comisiei pentru administraţiei publică, amenajarea teritoriului şi echilibru ecologic.
Proiectul de Lege a fost adoptat de Senat în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată.
Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor .

În raport de obiectul şi conţinutul său, proiectul de Lege face parte din categoria legilor ordinare.
Raportul comisiei a fost adoptat cu majoritate de voturi.
În urma dezbaterii, în şedinţa din data de 01.08.2012, comisia propune Plenului Camerei Deputaţilor respingerea  proiectului de Lege privind modificarea şi completarea Legii nr.571/2003 privind Codul fiscal şi alte măsuri financiar-fiscale, din următoarele considerente:
· propunerea legislativă nu respectă prevederile art. 13 din Legea responsabilităţii fiscal- bugetare nr. 69/2010 care prevede necesitatea unor propuneri de măsuri de compensare a impactului financiar respectiv sau să aibă avizul Ministerului Finanţelor Publice şi al Consiliului fiscal, conform căruia impactul financiar nu afectează ţintele bugetare anuale şi pe termen mediu.

· întrucât propunerea legislativă cuprinde prevederi care vizează în  mod direct şi activitatea autorităţilor administraţiei publice locale, având în vedere dispoziţiile art. 8 din Legea administraţiei publice locale nr. 215/2001, republicată, cu modificările şi completările ulterioare, înainte de adoptarea oricărei decizii, cu privire la soluţiile vizate de iniţiatori, trebuie consultate şi structurile asociative ale autorităţilor administraţiei publice locale.
	PREŞEDINTE,

Maria Eugenia Barna 

	SECRETAR,

Nicolae Bud


Întocmit,

Consilier parlamentar Ene Giorgiana

